Document ID: 32014R1329

VYKONÁVACIE NARIADENIE KOMISIE (EÚ) č. 1329/2014
z 9. decembra 2014,
ktorým sa stanovujú tlačivá uvedené v nariadení Európskeho parlamentu a Rady (EÚ) č. 650/2012 o právomoci, rozhodnom práve, uznávaní a výkone rozhodnutí a prijatí a výkone verejných listín v dedičských veciach a o zavedení európskeho osvedčenia o dedičstve
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 650/2012 zo 4. júla 2012 o právomoci, rozhodnom práve, uznávaní a výkone rozhodnutí a prijatí a výkone verejných listín v dedičských veciach a o zavedení európskeho osvedčenia o dedičstve (1), a najmä na jeho článok 46 ods. 3 písm. b), článok 59 ods. 1, článok 60 ods. 2, článok 61 ods. 2, článok 65 ods. 2 a článok 67 ods. 1,
keďže:
(1)
Na riadne uplatňovanie nariadenia (EÚ) č. 650/2012 je potrebné stanoviť určité tlačivá.
(2)
V súlade s Protokolom (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, sa tieto členské štáty nezúčastnili na prijatí nariadenia (EÚ) č. 650/2012. Spojené kráľovstvo a Írsko sa preto nezúčastňujú na prijatí tohto nariadenia.
(3)
V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto nariadenia, nie je ním viazané ani nepodlieha jeho uplatňovaniu.
(4)
Opatrenia stanovené v tomto nariadení sú v súlade so stanoviskom Výboru pre dedičské veci,
PRIJALA TOTO NARIADENIE:
Článok 1
1. Tlačivo, ktoré sa má použiť na potvrdenie o rozhodnutí v dedičskej veci podľa článku 46 ods. 3 písm. b) nariadenia (EÚ) č. 650/2012, sa stanovuje v prílohe 1 ako tlačivo I.
2. Tlačivo, ktoré sa má použiť na potvrdenie o verejnej listine v dedičskej veci podľa článku 59 ods. 1 a článku 60 ods. 2 nariadenia (EÚ) č. 650/2012, sa stanovuje v prílohe 2 ako tlačivo II.
3. Tlačivo, ktoré sa má použiť na potvrdenie o súdnom zmieri v dedičskej veci podľa článku 61 ods. 2 nariadenia (EÚ) č. 650/2012, sa stanovuje v prílohe 3 ako tlačivo III.
4. Tlačivo, ktoré sa má použiť na Európske osvedčenie o dedičstve podľa článku 65 ods. 2 nariadenia (EÚ) č. 650/2012, sa stanovuje v prílohe 4 ako tlačivo IV.
5. Tlačivo, ktoré sa má použiť na Európske osvedčenie o dedičstve podľa článku 67 ods. 1 nariadenia (EÚ) č. 650/2012, sa stanovuje v prílohe 5 ako tlačivo V.
Článok 2
Toto nariadenie nadobúda účinnosť 17. augusta 2015.
Toto nariadenie je záväzné v celom rozsahu a priamo uplatniteľné vo všetkých členských štátoch v súlade so zmluvami.
V Bruseli 9. decembra 2014

Labels: 12
11
15